Foto’s: Streng sekuriteit by hof waar Zuma gaan verskynDie toneel buite die hof. Foto: ANA. Sekuriteit was teen Vrydagoggend baie streng buite die Durbanse hooggeregshof waar voormalige pres. Jacob Zuma binnekort op aanklagte van korrupsie en bedrog sal verskyn. Die hof was van 06:00 af gesluit vir die publiek en Zuma se veiligheidsmagte het die perseel deursoek. Die hof sal eers ná 11:00 oop wees vir sake van die publiek. Polisiesnuffelhonde het omstreeks 06:30 reeds die perseel deursoek en sal telkens in die loop van die dag weer deur die perseel gaan. Zuma sal na verwagting verskyn op 16 aanklagte wat verband hou met die omstrede wapentransaksie van die laat 1990’s met die Franse wapenvervaardiger Thales. Zuma het glo 783 onwettige betalings deur middel van Shabir Shaik, sy voormalige finansiële raadgewer, ontvang wat 15 jaar tronkstraf opgelê is, maar slegs ŉ klein deel van sy vonnis uitgedien het voor hy op mediese parool vrygelaat is. Die aanklagte teen Zuma is in April 2009 teruggetrek, maar hy het ná ŉ lang stryd teen die DA die hofgeding verloor om die besluit te laat hersien om die aanklagte te laat vaar. Shaun Abrahams, nasionale direkteur van openbare vervolging (NDOV), het in Maart aangekondig dat daar ŉ redelike vooruitsig van skuldigbevinding is. Zuma sal vervolg word vir een aanklag van afpersing, twee aanklagte van korrupsie, een van geldwassery en 12 aanklagte van bedrog. Die staat het ŉ lys van 207 getuies hoewel nie almal na verwagting opgeroep sal word nie. Intussen het Carl Niehaus, woordvoerder van uMkhonto we Sizwe Military Veterans Association (MKMVA), in aanloop tot die langverwagte hofsaak gesê Zuma is ŉ ongelooflike man. “Hy is wat my betref ŉ ongelooflike man. Maak nie saak watter probleme hom in die gesig staar nie, jy sien nooit die spanning nie,” het Niehaus vir African News Agency buite die hof gesê.